39. schôdza NR SR - 14.deň - B. popoludní
Dátum: 2025-09-30
Poslanec: Galko, Ľubomír (SLOVENSKO)
Druh vystúpenia: Vystúpenie

Ďakujem pekne, vážený pán predsedajúci, kolegyne, kolegovia. To, že sa v prípade môjho návrhu jedná o veľmi aktuálnu tému, potvrdzuje aj včerajšie stretnutie ministra Takáča so zástupcami Zväzu spracovateľov Dreva SR. Nie opoziční politici, ale práve Zväz spracovateľov Dreva minulý týždeň upozornil na pretrvávanie škandalóznych praktík v štátnych lesoch pod súčasným vedením. Podľa Zväzu totiž ich funkcionári od svojho nástupu do funkcií uprednostňovali predovšetkým obchodné priekupnícke firmy v dodávkach dreva a spracovateľom ich objemy postupne znižovali. Napriek obrovskej kalamite na Horehroní neboli schopní zabezpečiť kontinuálnu ťažbu a jej spracovanie. Aj napriek akože preverovaniu svojich odberateľov sa na trhu s drevom neprestali objavovať firmy bez histórie, vzťahov a fungovania v spracovaní dreva a objem disponibilného dreva sa neustále znižuje. Nie sú schopní alebo ochotní prezradiť alebo zverejniť plán zdrojov a obchodnú politiku na budúci kalendárny rok a pripraviť ďalšie odberateľské zmluvy so svojimi historicky preverenými spoľahlivými partnermi. V stanovisku Zväzu spracovateľov dreva sa ďalej uvádza, že toto všetko nezvratne vedie k tomu, že celý drevospracujúci segment v primárnom spracovaní dreva je ohrozený vo svojej existencii a že slovenské drevo skončí v zahraničí a nebude vyrábať pridanú hodnotu a pracovné príležitosti doma. Všetky doterajšie snahy o komunikáciu a riešenie vzniknutej situácie narážajú na neochotu lesov SR, štátneho podniku pripustiť si svoje chyby a korigovať zlé menežérske rozhodnutia. Pokiaľ nepríde k rozhodnému zásahu voči neakceptovateľnému konaniu v podniku Lesy SR, štátny podnik, drevospracujúce firmy zo všetkých regiónov Slovenska avizujú hromadné prepúšťanie a zatváranie prevádzok. Dámy a páni, len sa potvrdzuje škandalózna prax, na ktorú strana Demokrati dlhodobo poukazuje. V štátnych lesoch pod kontrolou Smeru prekvitajú biznismodely, favorizujúce priekupníkov s drevom, ktorí sa k nemu dostanú častokrát lacno, aby ho následne z pravidla so ziskom vyviezli do zahraničia. A slovenské firmy sa k slovenskému drevu nedostanú, hoci evidujeme rekordné ťažby. Vrátili sme sa pred rok 2020. Mafiánske praktiky v štátnom dreve nedokázali vymyslieť ani len nové schémy. Ale to nie je len opozícia, kto bije na poplach. Zväz spracovateľov dreva zároveň upozorňuje na fakt, že od roku 2010 sa vo všetkých programových vyhláseniach vlády SR objavuje záväzok, že vláda SR bude podporovať domáci drevospracujúci priemysel tým, že bude dodávky dreva smerovať predovšetkým tuzemským spracovateľom. Ešte nikdy sa žiadna zo slovenských vlád nesprávala k vlastnému záväzku tak ľahostajne, ako by to boli iba prázdne slova pre voličov, než tá súčasná vláda. No toto nie sú moje slova, ani slova nikoho z opozície. To je proste vysvedčenie ministrov Takáča a Tarabu od Slovenského drevospracujúceho priemyslu. Dnes teda predkladám návrh novely zákona, ktorý by výrazne obmedzil priekupníkov s drevom obchodujúcich zo štátom. Podporia ho vládni poslanci, podporia ho ministri Takáč a Taraba, alebo teda budú kryť ďalej priekupníkov s drevom? Reagujeme tak na absurdnú situáciu, kedy ťažba v slovenských lesoch stúpa a domáci spracovatelia napriek tomu pociťujú nedostatok dreva. Čo teda navrhujeme v novele Zákona o uvádzaní dreva na vnútorný trh? Štátne subjekty, teda lesy SR, správy národných parkov, ale aj vojenské lesy a majetky budú musieť pri svojej obchodnej politike predaji dreva zvýhodňovať lokálnych spracovateľov. Ich povinnosťou bude pri predaji dreva prednostne zabezpečiť čo najvyššie zhodnotenie a stupeň opracovania drevnej hmoty, podporu zamestnanosti v drevospracujúcom priemysle a znižovanie uhlíkovej bilancie pri preprave a spracovaní dreva, vrátanie uspokojenia zásobovania domácnosti palivovým drevom. Zásady obchodnej politiky bude schvaľovať vláda nariadením, čím sa zabezpečí jej predvídateľnosť, stabilita a zapojenie zástupcov drevospracujúceho priemyslu pri jej tvorbe. Neželaní priekupníci sa z obchodného reťazca vyblokujú zákazom ďalšieho predaja dreva nadobudnutého od štátu bez jeho súhlasu a ten bude môcť byť daný iba vtedy, ak sa dodržia zásady obchodnej politiky štátu a budú musieť byť zverejnené, čím sa zabezpečí verejná kontrola. Tieto opatrenia jednoznačne znížia aj ekonomický tlak na ťažbu v slovenských lesoch patriacich štátu. Nebude sa môcť opakovať scenár vývozu dreva z Tatier do Rumunska. Alebo aby lokálny spracovateľ v Čiernom Balogu, kde sa vyťažilo za minulý rok viac ako milión kubíkov dreva, musel zháňať drevo až niekde pri nemeckých hraniciach. Spracovatelia dreva na Gemeri už nebudú musieť zvažovať prepúšťanie, hoci sa ťaží rekordne. Národný park Muránska planina už nebude môcť uzavrieť zmluvu na predaj dreva za 3,2 milióna eur pre neznámeho živnostníka z Prešova bez spracovateľských kapacít, ako sa to udialo minulý rok. Neakceptovateľnú situáciu odhalila aj kauza vývozu dreva z Tatranského národného parku do Rumunska, hoci drevo malo skončiť u lokálneho spracovateľa. Obhajoba ministra Tarabu bola natoľko absurdná, že ju vyvrátil opäť Zväz spracovateľov dreva SR. Minister Takáč z Lesmi SR a minister Taraba s Národnými parkami naplno ignorujú záväzok s programom o vyhlásení vlády podporovať slovenský drevospracujúci sektor a konajú v prospech priekupníkov dreva. Tu si neodpustím pripomenúť, ako sa dokázal minister Taraba strápniť v priamom prenose. Neukázal, že vôbec nemá žiaden prehľad o situácii na Slovensku. Tlačová agentúra SR totiž informovala, že podľa Tomáša Tarabu, citujem:" súčasná opozícia v minulosti exportovala o mnoho viac dreva" koniec citátu. Tento záver však okamžite vyvracajú oficiálne dáta z návrhu správy o lesnom hospodárstve SR za rok 2024, takzvaná zelená správa, predložená jeho vládnym kolegom, ministrom pôdohospodárstva, Takáčom. Export dreva v roku 2024 do zahraničia bol vyšší, ako v roku 2021 alebo 2022, na ktoré poukazuje minister Taraba. Z takzvaných zelených správ vyplýva, že v roku 2021 bolo do zahraničia exportovaných 2 milióny 64 tisíc metrov kubických dreva. V roku 2022 to bol 1 milión 888 tisíc metrov kubických dreva. No a z návrhu zelenej správy s údajmi za rok 2024, ktorú predložil minister Takáč do pripomienkového konania, vyplýva, že za súčasné vlády je to až 2 milióny 649 tisíc metrov kubických. Do zahraničia sa teda vyviezlo tak viac dreva, ako v roku 2021, ako aj v roku 2022. Tomáš Taraba sa zmohol na komunikačný faul hodný účtovníka Fantociho, kedy spojil export za dva roky do jedného údaju. To znamená, že on vlastne sčítal rok 2021 a 2022 a porovnal to s rokom 2024. Oficiálne dáta tejto vlády ho ale vysmiali, keďže za rok 2024 bol export vyšší ako za tie roky, ktorými on operuje. A čo je závažnejšie, exportuje sa aj rekordné množstvo piliarskej guľatiny, a to až 940 tisíc metrov kubických, ktorá chýba slovenským spracovateľom. Vývoz tohto sortimentu bol nižší v ktoromkoľvek z rokov 2021, tam to bolo 716 tisíc metrov kubických, či v roku 2022, keď to bolo 512 tisíc metrov kubických. To je prakticky polovica oproti tomu roku 2024. Demagógiu a zavádzanie ministra Tarabu môže vysvetliť jeho strach z otvorenia tejto témy a z našej legislatívnej iniciatívy smerujúcej k obmedzeniu vývozu slovenského dreva do zahraničia. Tie jeho argumenty sú natoľko smiešne, že ich možno vyvrátiť údajmi jeho vlastnej vlády a napokon aj stanoviskom zväzu spracovateľov dreva SR. Dovoľte mi ešte stručne vysvetliť legislatívne riešenie problému, s ktorým sme prišli. Návrh zákona ukladá subjektom spravujúcim lesy vo vlastníctve štátu, teda štátnemu podniku lesy SR, Vojenským lesom a majetkom, štátnom podniku, správam národných parkov, ale aj ostatným správcom majetku štátu uskutočňovať takú obchodnú politiku, aby došlo k prednostnému zabezpečeniu čoho najvyššieho zhodnotenia a stupňa opracovania drevnej hmoty, podporu zamestnanosti v drevospracujúcom priemysle na Slovensku, znižovaniu uhlíkovej bilancie pri preprave a spracovaní dreva a výrobkov z dreva a zohľadneniu uspokojenia zásobovania domácnosti na Slovensku palivovým drevom. Za týmto účelom budú tieto subjekty povinné postupovať podľa zásad obchodu z drevnou hmotou, ktorých v podrobnosti určí vláda SR nariadením. Tým sa zabezpečí transparentnosť obchodnej politiky štátu, jej predvídateľnosť, ako aj možnosť plnohodnotnej participácie všetkých relevantných subjektov, najmä zástupcov slovenského drevospracujúceho sektora na jej tvorbe. Obmedzenie neželaného javu, to jest prekupovania dreva bez pridanej hodnoty, sa zamedzí upravením povinnosti pre správcov majetku štátu dojednať zákaz ďalšieho scudzenia dreva bez jeho predchádzajúceho písomného súhlasu. Predchádzajúci písomný súhlas možno udeliť len, ak sa aj po scudzení dodržia zásady obchodu z drevnou hmotou. Transparentnosť postupu správcov majetku štátu zabezpečí povinnosť bezodkladne zverejniť udelenie predchádzajúceho písomného súhlasu na svojom webovom sídle. Kolegyne, toto nie je ani proochranársky zákon, ani prolesnícky. Tento návrh spája obe tieto skupiny. Ide proti mafiánskym praktikám v štátnych lesoch. Ide proti bohatnutiu priekupníkov s drevom na úkor štátu a nášho spracovateľského priemyslu. Skutočne politikom koalície nevadí, že hoci máme rekordné ťažby domáce spracovateľské kapacity, hlásia akútny nedostatok dreva? Pani koaliční poslanci, poslankyne, aký máte na to názor? Za koho záujmy sa teraz postavíte? Dámy a páni z koalície, tí, čo svoje vlastenectvo len nepredstierate a systém priekupníkov s drevom vám nevyhovuje, tak určite nebudete mať problém môj návrh zákona podporiť. Ďakujem vám za pozornosť.